google/wiki40b huggingface dataset:
Βρίμπιτσα Στεφάνοφ

Καριέρα

Ο Βρίμπιτσα Στεφάνοφ ξεκίνησε την επαγγελματική του καριέρα στην ΜΖΤ Σκοπίων, τοπική ομάδα της Βόρειας Μακεδονίας στην οποία αγωνίστηκε από το 1992 έως το 1998. Ενδιάμεσα και συγκεκριμένα το 1995, ο Στεφάνοφ έκανε το μεγάλο βήμα και συμμετείχε στα Ντραφτ του ΝΒΑ εκείνου του έτους στην προσπάθειά του να εξασφαλίσει επαγγελματικό συμβόλαιο με κάποια ομάδα του καλύτερου πρωταθλήματος μπάσκετ του κόσμου. Ωστόσο, δεν κατάφερε να διακριθεί με αποτέλεσμα να μην επιλεγεί από καμία ομάδα του ΝΒΑ.
Την περίοδο 1998-99 αγωνίστηκε με την ΚΚ Ραμποτνίσκι Σκοπίων με την οποία κατάφερε να κατακτήσει το εγχώριο Πρωτάθλημα Σκοπίων του 1999.
Το καλοκαίρι του 1999 άφησε την ΠΓΔΜ και ταξίδεψε στην Τουρκία για λογαριασμό της Πινάρ Καρσίγιακα, στην οποία παρέμεινε για μόλις ένα χρόνο.
Το 2000 άφησε την Τουρκία και ταξίδεψε στη γειτονική Ελλάδα με προορισμό την ΑΕΚ Αθηνών, στην οποία παρέμεινε για μία σεζόν, κατακτώντας στο τέλος της χρονιάς ένα κύπελλο Ελλάδας (2001).
Το καλοκαίρι του 2001 μετεγγράφη στην ιταλική Μοντεπάσι Σιένα, στην οποία παρέμεινε μέχρι και το 2005, έχοντας κατακτήσει προηγουμένως ένα Κύπελλο Σαπόρτα (2002) και ένα Πρωτάθλημα Ιταλίας (2004).
Μετά το τέλος της αγωνιστικής περιόδου 2004-05, ο Στεφάνοφ επέστρεψε στην Τουρκία καθώς μετεγγράφη στην Ούλκερ - Σπορ, με την οποία κατέκτησε το Τουρκικό Πρωτάθλημα του 2006.
Το 2006, ο Στεφάνοφ είχε αποφασίσει να αποσυρθεί από την ενεργό δράση λόγω προσωπικών προβλημάτων, ωστόσο κάτι τέτοιο τελικά δεν έγινε.
Τη διετία 2006-2008, ο Βρίμπιτσα Στεφάνοφ πέρασε από τον Ερυθρό Αστέρα, τον Ολυμπιακό Πειραιώς, τη Μοντεπάσι Σιένα (κατέκτησε το πρωτάθλημα Ιταλίας του 2007) και τη Μερσίν Μπελεντιγιέσι.
Τελευταίος σταθμός στην πολυετή καριέρα του Στεφάνοφ ήταν η Μενόρκα Μπασκέτ, ομάδα που βρίσκεται στις Βαλεαρίδες Νήσους στην οποία αγωνίστηκε μέχρι τις αρχές του 2009.

Διεθνείς συμμετοχές

Ο Βρίμπιτσα Στεφάνοφ έχει πραγματοποιήσει αρκετές συμμετοχές με την εθνική ομάδα μπάσκετ της πρώην Γιουγκοσλαβικής Δημοκρατίας της Μακεδονίας.
Μεταξύ άλλων, έχει αγωνιστεί στο Ευρωμπάσκετ του 1999 αλλά και στα προκριματικά του Ευρωμπάσκετ του 2007.
Αριόμαρδος

Βιογραφία

Ήταν γιος τού Δαρείου Α΄ της Περσίας και της Παρμύς, κόρης τού Βαρδίγια ή Σμέρδη. Ο Σμέρδις ήταν αδελφός της Άτοσσας, άλλης συζύγου τού Δαρείου Α΄.
Ακολούθησε τον Ξέρξη Α΄, ετεροθαλή αδελφό του στην εκστρατεία του στην Ελλάδα. Ήταν διοικητής των Μόσχων (λαού της Ιβηρίας/Γεωργίας) και των Τιβαρηνών τού Πόντου.
Ετερθαλή αδέλφια του ήταν ο Ξέρξης Α΄,  ο Μασίστης και ο Αχαιμένης (τέκνα της Άτοσσας)· επίσης ο Αριβίγνης (τέκνο της κόρης τού Γοβρύα).
Τριανταφυλλιά Μανωλιουδάκη

Καριέρα

Η Τριανταφυλλιά Μανωλιουδάκη βρίσκεται στον Ολυμπιακό Πειραιώς από το 2007. Με την ομάδα του Ολυμπιακού έχει κατακτήσει μέχρι στιγμής τέσσερα πρωταθλήματα Ελλάδος (2009, 2011, 2014, 2015), ένα πρωτάθλημα Ευρώπης (2015) και ένα Κύπελλο Κυπελλούχων Len Trophy (2014). Η κατάκτηση του Len Trophy ήταν μια ιδιαίτερη στιγμή για τον ερυθρόλευκο σύλλογο καθώς αποτελούσε το πρώτο διεθνές τρόπαιο που κατακτούσε η ομάδα από την ίδρυσή της και μέχρι εκείνη τη στιγμή.
Η Τριανταφυλλιά Μανωλιουδάκη παραμένει στην ομάδα του Πειραιά μέχρι και σήμερα.

Διεθνείς συμμετοχές

Η Τριανταφυλλιά Μανωλιουδάκη είναι διεθνής με την εθνική ομάδα υδατοσφαίρισης  της Ελλάδας με την οποία έχει πραγματοποιήσει αρκετές συμμετοχές. Μάλιστα, το 2011 κατέκτησε με την Εθνική Ελλάδος το χρυσό μετάλλιο στο παγκόσμιο πρωτάθλημα υδατοσφαίρισης της Σανγκάης.
Κάτω Παναγιά (Μικρά Ασία)

Ιστορικά στοιχεία

Κατοικήθηκε το 1720 από γεωργούς, που είχαν έρθει από τα κοντινά νησιά και κυρίως από τη Χίο. Στις αρχές του 1800 μετοίκησαν κάτοικοι από τη Θεσσαλία και ο πληθυσμός αυξήθηκε σημαντικά. Ο οικισμός κτίστηκε στην παραλία. Βόρεια και νότια υπήρχαν καλλιεργήσιμες κοιλάδες και λόφοι με αμπελώνες μέχρι την παραλία. Η επωνυμία Κάτω Παναγιά δόθηκε στην κωμόπολη από το κατηφορικό έδαφος που είχε και από το ναό της Θεοτόκου που υπήρχε κτισμένος εκεί. Τουρκικός πληθυσμός δεν υπήρχε στο χωριό, πέραν από τους διοικητικούς υπαλλήλους. 
Οι ασχολίες των κατοίκων ήταν κυρίως γεωργικές. Το βασικότερο προϊόν του τόπου ήταν η σταφίδα. Μετά έρχονταν τα καπνά, τα σιτηρά και πολλά σύκα. 
Τα σχολεία ήταν μεγάλα για τα δεδομένα της εποχής. Υπήρχαν και πνευματικοί σύλλογοι, με κυριότερο τον Σύλλογο "ΑΡΓΕΝΟΝ", όπου δίνονταν θεατρικές παραστάσεις.
Το 1914 οι κάτοικοι της Κάτω Παναγιάς, όπως και όλης της Ερυθραίας, εκδιώκονται από τις οικίες τους, για να επιστρέφουν οι περισσότεροι το 1919, με την κατάληψη της Δυτικής Μικράς Ασίας από τον Ελληνικό Στρατό.  Κατά την προέλαση του τουρκικού στρατού το 1922 και ενώ, λόγω της άμεσης γειτνίασης με τη Χίο, θα μπορούσαν να εξασφαλίσουν εύκολη διαφυγή, οι περισσότεροι κάτοικοι παρέμειναν στις εστίες τους, υποτιμώντας προφανώς την έκταση των αντιποίνων που τους περίμενε. Αν και δεν υπάρχουν επίσημα στοιχεία, περί τους 800 κατοίκους βρήκαν τραγικό θάνατο. Οι υπόλοιποι κάτοικοι, κυρίως γυναικόπαιδα και ηλικιωμένοι μεταφέρθηκαν στην Ελλάδα σε διάφορες περιοχές (Χίο, Αττική κλπ), ενώ το 1924 ένας συμπαγής πυρήνας μεταφέρθηκε στην περιοχή της Κυλλήνης, δημιουργώντας την ομώνυμη κοινότητα της Κάτω Παναγιάς.
Στην Κάτω Παναγιά γεννήθηκε ο Μιχαήλ Χατζηαθανασίου (1880/81 - 1948), εκκλησιαστικός συνθέτης και καθηγητής στη σχολή της Χάλκης.
Ένωση Εβραϊκών Βιβλιοθηκών

Διοίκηση

Η AJL διευθύνεται  από το Συμβούλιο (Council), το οποίο είναι υπεύθυνο για την ορθή λειτουργία της ένωσης και απαρτίζεται από την Εκτελεστική Επιτροπή (Executive Board), τους Προέδρους όλων των Επιτροπών (Chairpersons of all Committees), τους Συντάκτες του Περιοδικού και του Ενημερωτικό Φυλλαδίου της AJL (Editors of «Judaica Librarianship» and the «AJL Newsletter»), τον Υπεύθυνο της Ιστοσελίδας (Webmaster) και τον Συντονιστή της Διαδικτυακής Λίστας Συζητήσεων «Hasafran» (Coordinator of Hasafran). Η Εκτελεστική Επιτροπή διαχειρίζεται τις εσωτερικές υποθέσεις της ένωσης. Επιπλέον, η AJL διαθέτει το Τμήμα Ερευνητικών Βιβλιοθηκών, Αρχείων και Ειδικών Συλλογών - RAS (Research Libraries, Archives, and Special Collections) και το Τμήμα για Σχολεία, Συναγωγές και Κέντρα - SSC (Schools, Synagogues, and Centers).

Δράση

Η AJL προωθεί την εβραϊκή ιστορία και τον πολιτισμό μέσω της διευκόλυνσης της πρόσβασης στην πληροφόρηση σχετικά με τον Ιουδαϊσμό και το Ισραήλ. Η AJL μέσα από το σύνολο των δραστηριοτήτων της επιδιώκει να συμβάλλει στην αναβάθμιση των Εβραϊκών βιβλιοθηκών και την ενίσχυση της Βιβλιοθηκονομίας με αντικείμενο τον Ιουδαϊσμό. Συγκεκριμένα παρέχει στα μέλη της εκπαιδευτικές ευκαιρίες και ευκαιρίες δικτύωσης, καθοδήγηση κατά την επαγγελματική τους πορεία και προϊόντα και υπηρεσίες που συμβάλλουν στην προσωπική και επαγγελματική τους ευημερία. Επιπλέον, παρέχει οικονομική ενίσχυση υπό τη μορφή υποτροφιών και απονέμει τιμητικές βραβεύσεις για την σημαντική συνεισφορά στο επάγγελμα της Βιβλιοθηκονομίας. Παράλληλα, δραστηριοποιείται στο χώρο των εκδόσεων δημοσιεύοντας ενημερωτικό υλικό σχετικό με το χώρο των Εβραϊκών βιβλιοθηκών, το οποίο παρέχει στα μέλη της πληροφόρηση για ποικίλα θέματα του χώρου. Σημαντικές εκδόσεις της AJL αποτελούν το επιστημονικό περιοδικό "Judaica Librarianship" , το οποίο δημοσιεύεται σε ετήσια συχνότητα και πραγματεύεται θέματα σχετικά με τον Ιουδαϊσμό και τις Εβραϊκές βιβλιοθήκες και το ενημερωτικό δελτίο με τίλο "AJL Newsletter" , το οποίο πλέον διατίθεται ηλεκτρονικά σε δύο ξεχωριστές δημοσιεύσεις.Τέλος, αναπτύσσει συνεργατικές σχέσεις με συναφείς ενώσεις και οργανισμούς και διατηρεί δεσμούς με σημαντικά ιδρύματα, προκειμένου να υλοποιήσει τους στόχους της και να προωθήσει την ανάπτυξη και συντήρηση ιουδαϊκών συλλογών σε ιδρύματα κάθε τύπου.
Κέντρο Διάδοσης Επιστημών & Μουσείο Τεχνολογίας

Εκθέματα

Προσφέρει στο κοινό μια μόνιμη έκθεση με ιστορικά εκθέματα για την κατανόηση θεμάτων επιστήμης και τεχνολογίας. Το μεγαλύτερο μέρος τον εκθεμάτων προήλθε από δωρεές οργανισμών, όπως η ΔΕΗ, ο ΟΤΕ, το Αριστοτέλειο Πανεπιστήμιο Θεσσαλονίκης, και των φίλων του μουσείου, ενώ λιγότερα έχουν αγοραστεί. Η συνοπτική εικόνα των εκθετηρίων που παρουσιάζεται, εκφράζει τη μορφή τους, ύστερα από τα έργα ανάπλασης και εκσυγχρονισμού που πραγματοποιήθηκαν κατά την περίοδο των ετών 1995 - 1999, με τη συμπαράσταση της Γενικής Γραμματείας Έρευνας και Τεχνολογίας και τη χρηματοδότηση του προγράμματος ΕΠΕΤ ΙΙ.
Κοινωνία των Γαέλων

Η Κοινωνία των Γαέλων,(ˈkʊmˠənˠ nˠə ˈŋeːl̪ˠ) ("Society of the Gaels") ή Cumann na nGaedhael ήταν ένα πολιτικό κόμμα στο Ιρλανδικό Ελεύθερο Κράτος, το οποίο συγκρότησε την κυβέρνηση από το 1923 έως το 1932. Το 1933 συγχωνεύθηκε με άλλα μικρότερα πολιτικά κόμματα (Εθνικό Κέντρο, Εθνική Φρουρά (Ιρλανδία) για να σχηματίσει το κόμμα Φάιν Γκέιλ.

Προέλευση

Το 1922 η Κυβέρνηση του Ιρλανδικού Ελεύθερου Κράτους έχασε την υποστήριξη του πολιτικού κόμματος, Σιν Φέιν, η ανάγκη δημιουργίας ενός κόμματος που να υποστηρίζει την κυβέρνηση ήταν άμεση. Το Cumann na nGaedheal ήταν η εθνικιστική πτέρυγα του Σιν Φέιν που σχηματίστηκε το 1900. Ως πολιτικό κόμμα το Cumann na nGaedheal εμφανίστηκε στις 27 Απριλίου 1923, όταν, όσοι ήταν υπέρ της συνθήκης αναγνώρισαν την ανάγκη για ένα κόμμα που έπρεπε να κερδίσει τις εκλογές.
Το 1922 η ηγεσία του Σιν Φέιν που ήταν φιλικά προσκείμενη στην Αγγλοϊρλανδική συνθήκη περιλάμβανε τον Άρθουρ Γκρίφιθ, τον Mάικλ Κόλινς και τον W. Τ. Cosgrave. Ο Cosgrave και ο Γκρίφιθ ήταν προεξέχοντες στο Σιν Φέιν από τη δεκαετία του 1900, ενώ ο Κόλινς ανέβηκε γρήγορα στις τάξεις του μετά την Εξέγερση του Πάσχα. Ο Γκρίφιθ και ο Κόλινς πέθαναν τον Αύγουστο του 1922, την πρώτη περίοδο του Ιρλανδικού εμφυλίου, αφήνοντας τον Cosgrave να ηγηθεί της Προσωρινής Κυβέρνησης κατά της Συνθήκης ενόψει της επίσημης ίδρυσης του Ιρλανδικού Ελεύθερου Κράτους. Ο Cosgrave είχε επίσης αγωνιστεί στην Εξέγερση του Πάσχα και είχε διακριθεί στην κυβέρνηση της Ιρλανδικής Δημοκρατίας.

Θέσπιση κράτους και ανασυγκρότηση

Η πρώτη εκλογή του κόμματος ήταν οι γενικές εκλογές του 1923, όπου κέρδισε 63 έδρες (από τις 153), με 39% των ψήφων. Μέχρι το 1932, το Cumann na nGaedheal σχηματίσε την κυβέρνηση του Ιρλανδικού Ελεύθερου Κράτους, με τον Cosgrave ως Πρόεδρο του Εκτελεστικού Συμβουλίου του Ιρλανδικού Ελεύθερου Κράτους.
Στην κυβέρνηση, το κόμμα καθιέρωσε τους θεσμούς πάνω στους οποίους εξακολουθεί να λειτουργεί το σημερινό Ιρλανδικό κράτος. Επίσης, αποκατέστησε το νόμο και την τάξη μέσω μιας σειράς πράξεων δημόσιας ασφάλειας σε μια χώρα που είχε διαχωριστεί από πολέμους και ανταγωνιστικές ιδεολογίες. Ο υπουργός Εσωτερικών του κόμματος, Κέβιν ο Χίγγινς, δημιούργησε την αστυνομική δύναμη Garda Síochána.
Αναγκαστικός Νόμος 375/1936

Ο Αναγκαστικός Νόμος 375/1936 «περί τιμωρίας των εγκλημάτων κατασκοπείας και των εγκληματικών ενεργειών των απειλουσών την εξωτερικήν ασφάλειαν της χώρας» θεσπίστηκε στις 18-12-1936 από τη δικτατορία του Μεταξά για την αντιμετώπιση της κατασκοπείας, την προστασία του κράτους από τον κομμουνισμό και (κυρίως) την εξουδετέρωση όλων των εχθρών του καθεστώτος και των υποστηρικτών της δημοκρατίας. Παρά το γεγονός της δημιουργίας του από το αυταρχικό καθεστώς της 4ης Αυγούστου, ο Νόμος παρέμεινε σε ισχύ καθ'όλη τη διάρκεια των μετεμφυλιακών κυβερνήσεων (1949-1967), φυσικά της Χούντας (1967-1974) και της πρώτης περιόδου της Νέας Δημοκρατίας (1974-1981).
Με βάση αυτόν τον νόμο εκτελέστηκαν ο Νίκος Μπελογιάννης και ο Νίκος Πλουμπίδης. Η κυβέρνηση του Κωνσταντίνου Καραμανλή το διάστημα 1955-1963 χρησιμοποίησε πάρα πολλές φορές τον συγκεκριμένο αναγκαστικό νόμο για να εκφοβίσει και να τιμωρήσει τους πολέμιούς της, με πιο γνωστό παράδειγμα τον Μανώλη Γλέζο, του οποίου η δίωξη, η καταδίκη σε θάνατο και τελικά η φυλάκιση προκάλεσε παγκόσμια κατακραυγή που έβλαψε την διεθνή θέση της χώρας και κατέδειξε ότι στα μετεμφυλιακά χρόνια υπήρχαν στην Ελλάδα πολίτες δύο κατηγοριών.
Ο Νόμος 375 καταργήθηκε τελικά από τον Ανδρέα Παπανδρέου λίγο μετά την άνοδο του στην εξουσία το 1981. Η κατάργηση του συγκεκριμένου αναγκαστικού νόμου εντασσόταν στο γενικότερο πλαίσιο γκρεμίσματος του αυταρχικού μετεμφυλιακού συστήματος εξουσίας, μαζί με την αναγνώριση της Εθνικής Αντίστασης και την επιστροφή στην Ελλάδα των πολιτικών προσφύγων του Εμφυλίου.
Μάρκος Φάβιος Λικίνος

Βιογραφία

Πιθανώς ήταν υιός του Γάιου Φάβιου Δόρσου Λίκινου, ο οποίος είχε διατελέσει ύπατος το 273 π.Χ.. Ο ίδιος ο Λίκινος εξελέγη ύπατος μαζί με τον Μάνιο Οτακίλιο Κράσσο το 246 π.Χ., στην διάρκεια του Α΄ Καρχηδονιακού Πολέμου. Οι δύο Ύπατοι είχαν σταλεί στη Σικελία μαζί με τον ρωμαϊκό στρατό, με αποτέλεσμα να κριθεί αναγκαίος ο ορισμός του Τιβέριου Κορουνκάνιου ως Δικτάτορα για την προεδρία της εκλογικής διαδικασίας ανάδειξης νέων Υπάτων.
Παρά την μακρόχρονη παρουσία του στη Σικελία, δεν έδωσε κάποια σημαντική μάχη απέναντι στον στρατό της Καρχηδόνας, όπως είχε συμβεί και με τους Υπάτους της προηγούμενης χρονιάς, ενώ το ίδιο συνέβη και με εκείνους του αμέσως επόμενου έτους.
Νίκος Νταμπίζας

Σε συλλογικό επίπεδο

Ξεκίνησε την καριέρα του στον Ερμή Αμύνταιου. Έπειτα αγωνίστηκε στους Πόντιους Βέροιας, όπου παρέμεινε τρεις περιόδους και ξεχώρισε για το ταλέντο του στα αμυντικά καθήκοντα. 
Το 1994, στα 21 του χρόνια, έκανε το μεγάλο βήμα στην καριέρα του και μεταγράφηκε στον Ολυμπιακό Πειραιώς, στον παρέμεινε 3,5 χρόνια, κατακτώντας 2 πρωταθλήματα ενώ αγωνίστηκε και στους πρώτους αγώνες της ομάδας στο Champions League. 
Το 1998, η επιβεβαίωση της καλής του πορείας ήρθε με τη μεταγραφή του στη Νιούκαστλ, στην οποία αγωνίστηκε με μεγάλη επιτυχία, τις περισσότερες φορές ως βασικός, μέχρι το 2004. Τον Ιανουάριο του 2004 μεταγράφηκε στη Λέστερ κι εκεί αγωνίστηκε έως το καλοκαίρι του 2005, όταν και αποφάσισε την επιστροφή του στην Ελλάδα για να φορέσει τη φανέλα της Λάρισας. Όντας αρχηγός της ΑΕΛ για 6 χρόνια, ήταν ο στυλοβάτης της άμυνάς της στη θετική πορεία που διέγραψε με επιστέγασμα την κατάκτηση του κυπέλλου Ελλάδας το 2007, στον τελικό του οποίου αναδείχτηκε ως ο πολυτιμότερος ποδοσφαιριστής.
Ολοκλήρωσε την καριέρα του στο τέλος της περιόδου 2010-11 έχοντας συνολικά συμπληρώσει 548 συμμετοχές και 32 τέρματα.

Στις εθνικές ομάδες

Το ντεμπούτο του με την Ελλάδα πραγματοποιήθηκε στις 12 Οκτωβρίου 1994 στον εντός έδρας αγώνα με τη Φινλανδία (4-0), για τα προκριματικά του Euro 1996. Ήταν μέλος της ομάδας που κατέκτησε το Euro 2004. Συνολικά, σε διάστημα μίας δεκαετίας (1994-2004), έφτασε τις 70 συμμετοχές.
Με την εθνική Ενόπλων κατέκτησε το παγκόσμιο κύπελλο του 1997.

Καριέρα τεχνικού διευθυντή

Το καλοκαίρι του 2013 ανακοινώθηκε η πρόσληψή του ως τεχνικός διευθυντής στον Παναθηναϊκό, θέση από την οποία αποχώρησε στις 11 Νοεμβρίου 2014. Τον Μάρτιο του 2016 ανέλαβε τεχνικός διευθυντής της Ομόνοιας Λευκωσίας, αποχώρησε όμως έναν χρόνο αργότερα.Τον Μάϊο του 2018 επέστρεψε στον Παναθηναϊκό ως τεχνικός διευθυντής.
Μικρή φρεγάτα

Απειλές

Ανθρώπινη όχληση, θήρευση, καταστροφή βιοτόπων.

Κατάσταση πληθυσμού

Ο συνολικός παγκόσμιος πληθυσμός υπολογίζεται σε αρκετές εκατοντάδες χιλιάδες πουλιά. Τουλάχιστον 6.000 ζευγάρια αναπαράγονται στα νησιά Αλντάμπρα (Aldabra) στον Ινδικό Ωκεανό και άλλα 15.000 ζευγάρια αναπαράγονται στα  νησιά ανοικτά της βόρειας ακτής της Αυστραλίας. Οι μεγαλύτερες αποικίες βρίσκονται στα νησιά Φοίνιξ και Λάιν, στον κεντρικό Ειρηνικό Ωκεανό. Επειδή πολλές φωλιές βρίσκονται επί του εδάφους, τα πουλιά είναι πολύ ευάλωτα σε θήρευση από ξενικά είδη, όπως άγριες γάτες. Η εξάλειψη των γατών από πολλές ατόλες και νησιά (Baker, Jarvis, κ.α) έχει οδηγήσει στην αποκατάσταση και την ανάπτυξη των αποικιών. Για παράδειγμα στην ατόλη Μπέικερ δεν υπήρχαν αναπαραγωγικά ζευγάρια, το 1965, αλλά μετά την εξάλειψη των άγριων γατών στο νησί, γύρω στο 1970, αυτά επέστρεψαν και, το 2002, καταγράφηκαν 16.200 άτομα. 
Ωστόσο, οι πληθυσμοί του υποείδους Fregata minor trinitatis είναι πιθανόν να είναι εξαιρετικά μικροί, διότι το νησί Τριντάντε και Μάρτιμ Βαζ, 1.100 χιλιόμετρα ανατολικά των ακτών της Βραζιλίας, ενώ κάποτε καλυπτόταν από δάση, η κατοπινή αποψίλωση και η υπερβόσκηση από τις εισηγμένες κατσίκες αποδείχθηκαν ανυπέρβλητα εμπόδια. Κατά το δεύτερο μισό του 20ού αιώνα εκπονήθηκε σειρά από προγράμματα για την εξάλειψη όλων των εισηγμένων σπονδυλωτών -εκτός από τα οικιακά ποντίκια. Το 1975-1976 ο Αμερικανός ορνιθολόγος Storrs Olson επισκέφθηκε το νησί και ανέφερε ότι δεν υπήρχαν πλέον αποικίες μεγάλων φρεγατών, παρά μόνον μια μικρή ομάδα από 15 -ή λιγότερες- φωλιές, μικρών φρεγατών.  Μετά από την ημερομηνία αυτή, δεν υπήρξαν περαιτέρω εκθέσεις των δύο ειδών που φωλιάζουν στο νησί, αλλά υπήρξαν αρκετές αναφορές για πουλιά που παρατηρήθηκαν εν πτήσει. Πάντως, οι άγριες γάτες που είχαν λεηλατήσει τα πτηνά που φώλιαζαν στο έδαφος, τελικά αποδεκατίστηκαν, το 1998. 
Το είδος, παρόλο που δεν εμφανίζει μεγάλο εύρος κατανομής, δεν προσεγγίζει τα κατώτατα όρια για τα Ευάλωτα (VU) είδη, με βάση το κριτήριο του μεγέθους εύρους ή το μέγεθος του πληθυσμού. Παρόλο που, η τάση του πληθυσμού εμφανίζεται καθοδική δεν προσεγγίζει τα κατώτατα όρια για τα Ευάλωτα, βάσει του κριτηρίου της τάσης του πληθυσμού (> 30% πτώση πάνω από δέκα χρόνια ή τρεις γενεές). Για τους λόγους αυτούς, το είδος αξιολογείται ως Ελαχίστης Ανησυχίας (LC) από την IUCN.
Μέγεθος (μαθηματικά)

Στα μαθηματικά,το μέγεθος είναι η διάταξη ενός μαθηματικού αντικειμένου, μια ιδιότητα που καθορίζει αν το αντικείμενο είναι μεγαλύτερο ή μικρότερο από άλλα αντικείμενα του ίδιου είδους. Πιο επίσημα, το μέτρο ενός αντικειμένου είναι το τελικό αποτέλεσμα μια διάταξης(ή κατάταξης) από την τάξη των αντικειμένων στην οποία ανήκει.

Αριθμοί

Το μέγεθος κάθε αριθμού είναι συνήθως ονομάζεται "απόλυτη τιμή" ή "μέτρο", που συμβολίζεται με |x|.

Νορμαρισμένοι διανυσματικοί χώροι

Εξ ορισμού, όλα τα Ευκλείδεια διανύσματα έχουν ένα μέγεθος (βλ. παραπάνω). Ωστόσο, η έννοια του μεγέθους δεν μπορεί να εφαρμοστεί σε όλα τα είδη των διανυσμάτων.
Μια συνάρτηση που αντιστοιχίζει αντικείμενα στα μέτρα τους ονομάζεται νόρμα. Ένας διανυσματικός χώρος προικιμένος με μια νόρμα, όπως τον Ευκλείδειο χώρο, ονομάζεται νορμαρισμένος διανυσματικός χώρος. Δεν είναι όλοι οι διανυσματικοί χώροι νορμαρισμένοι.

Ψευδο-Ευκλείδειος χώρος

Σε έναν ψευδο-Ευκλείδειο χώρο, το μέγεθος του διανύσματος είναι η τιμή της τριωνύμου για αυτό το διάνυσμα.

Λογαριθμικά μεγέθη

Κατά τη σύγκριση των μεγεθών, η λογαριθμική κλίμακα χρησιμοποιείται συχνά. Παραδείγματα περιλαμβάνουν την ένταση του ήχου (που μετράται σε ντεσιμπέλ), η φωτεινότητα των αστέρων, και η κλίμακα Ρίχτερ της έντασης ενός σεισμού . Τα λογαριθμικά μεγέθη μπορεί να είναι αρνητικά. Δεν έχει νόημα να  να τα προσθέσετε ή να τα αφαιρέσετε .

Τάξη μεγέθους

Τάξεις μεγέθους υποδηλώνουν διαφορές σε αριθμητικές ποσότητες, συνήθως μετρήσεις,πολλπλάσια του 10, η διαφορά ενός ψηφίου στη θέση της υποδιαστολής.
Σπυρίδων Παπούλας

Βιογραφία

Γεννήθηκε στο Μεσολόγγι το 1796 και νεαρότατος ακολούθησε το ναυτικό επάγγελμα, σημειώνοντας εξαιρετική δράση κατά την διάρκεια της επανάστασης του 1821. Ιδιαίτερα, μάλιστα, αναφέρεται και η γενναιότητά που επέδειξε και η πρωτοβουλία του, ως υποπλοίαρχος πολεμικής πασάρας στην πολιορκία του Αιτωλικού.
Μετά την απελευθέρωση, ο Σπυρίδων Παπούλας διετέλεσε στην αρχή πλοίαρχος εμπορικών πλοίων και στη συνέχεια πλοιοκτήτης. Στη πλοιοκτησία του ανήκαν τα μεγαλύτερα τότε εμπορικά πλοία της ελεύθερης Ελλάδας, η "Αθηνά" και ο "Έκτωρ". 
Πέθανε στο Μεσολόγγι, σε πολύ μεγάλη ηλικία.
Επαρχία Μπεζεντσούκσι

Η επαρχία Μπεζεντσούκσι (ρωσικά: Безенчу́кский райо́н‎) είναι διοικητική και δημοτική επαρχία (ραγιόν), μια από τις 27 επαρχίες της περιφέρειας Σαμάρα στην Ρωσία. Βρίσκεται στα δυτικά της περιφέρειας. Το διοικητικό κέντρο είναι το Μπεζεντσούκ. Πληθυσμός: 42.095 (απογραφή 2010) Ο πληθυσμός του Μπεζεντσούκ ισοδυναμεί με το 54,5% του πληθυσμού της επαρχίας. Έχει έκταση 1.988,8 τετραγωνικά χιλιόμετρα (767,9 μίλια).
Γιώργος Δέλιος

Βιογραφία

Γεννήθηκε στη Βάβδο Χαλκιδικής και έκανε μαθήματα (ως ακροατής) στη νεοσύστατη Φιλοσοφική Σχολή του ΑΠΘ . Εργάστηκε στους Σιδηροδρόμους ως υπάλληλος και στο δήμο. Υπήρξε ένα από τα ιδρυτικά μέλη του Άρη Θεσσαλονίκης. Στη συνέχεια εργάστηκε στο ραδιοσταθμό της συμπρωτεύουσας.
Στα γράμματα εμφανίστηκε το 1932, όταν ίδρυσε μαζί με τους Στ. Ξεφλούδα, Αλ. Γιαννόπουλο, Γ. Βαφόπουλο και Πέτρο Σπανδωνίδη, το περιοδικό "Μακεδονικές Ημέρες". Έκτοτε δημοσίευσε πολλά διηγήματα και μυθιστορήματα. Μετά την Κατοχή εξέδωσε τη σειρά διηγημάτων "Μουσική δωματίου".
Πέθανε από καρκίνο τον Ιούλιο του 1980 στη Θεσσαλονίκη, όπου έζησε ολόκληρη τη ζωή του.
Άγιος Δημήτριος Κύθνου

Γενικά στοιχεία

Ο οικισμός είναι αμφιθεατρικά κτισμένος στη νότια πλευρά της Κύθνου και απέχει 19 χιλιόμετρα από τη Χώρα, καθώς και 17 χλμ από το λιμάνι του Μέριχα. Αναφέρεται για πρώτη φορά επίσημα ως ξεχωριστός οικισμός στην απογραφή του 1981, στην οποία ωστόσο κατεγράφη χωρίς μόνιμους κατοίκους. Τα τελευταία χρόνια, ο Άγιος Δημήτριος αποτελεί τόπο παραθερισμού για ντόπιους και επισκέπτες, ενώ σε κοντινή απόσταση βρίσκεται η παραλία της Αλυκής.
Δήμος Κερατέας

Ιστορική εξέλιξη του δήμου

Ο δήμος Κερατέας προήλθε από την κοινότητα Κερατέας η οποία αναγνωρίστηκε σε δήμο το 1951. Η κοινότητα είχε συσταθεί το 1912 και είχε προέλθει από τον παλαιότερο δήμο Θορικίων. Εκτός από την Κερατέα η νέα τότε κοινότητα συμπεριέλαβε ένα μεγάλο αριθμό μικρών οικισμών. Τα  επόμενα χρόνια τα όριά της μεταβλήθηκαν καθώς αποσπάστηκαν από την κοινότητα οι οικισμοί Λεγρενά (που εντάχθηκε στον Δήμο Λαυρεωτικής) και Ανάβυσσος (που εντάχθηκε στην κοινότητα Καλυβίων Θορικού). Στη συνέχεια ο δήμος Κερατέας παρέμεινε αμετάβλητος μέχρι τα τέλη του 2010, οπότε με την εφαρμογή του σχεδίου Καλλικράτης ο δήμος συνενώθηκε με τον δήμο Λαυρεωτικής και την κοινότητα Αγίου Κωνσταντίνου οι οποίοι συγκρότησαν τον νέο δήμο Λαυρεωτικής.
Σιδηροδρομική Γραμμή Ηρακλείου Κρήτης - Λατομείου Εσταυρωμένου

Η σιδηροδρομική γραμμή από τον Κούλε του λιμένος Ηρακλείου Κρήτης έως το λατομείο Εσταυρωμένου στον Ξηροπόταμο, μετρικού εύρους και μήκους 6 χιλιομέτρων, εντός της πόλεως του Ηρακλείου, λειτούργησε από το 1922 έως το 1937, είχε χαρακτήρα βιομηχανικού σιδηροδρόμου και σκοπό τη μεταφορά λίθων για την κατασκευή του λιμανιού του Ηρακλείου. Ήταν η πιο γνωστή σιδηροδρομική γραμμή που λειτούργησε στην Κρήτη. Υπολείμματα της σιδηροδρομικής γραμμής βρίσκονται σε διάφορα σημεία της πόλης, όπως στην παραλιακή οδό που διέρχεται από το πρώην Ξενία της οδού Σοφοκλή Βενιζέλου.

Eπαναλειτουργία σιδηροδρόμου Hρακλείου ως τραμ (2028)

Τραμ Ηρακλείου (απαιτούμενος χρόνος κατασκευής κυρίων γραμμών 18 μήνες):
Γραμμή 1 (ερυθράς αποχρώσεως): Παγκρήτιο Στάδιο - Αεροδρόμιο (8,6 χλμ, 17 σταθμοί, 20 λεπτά):
Γάζι(επέκταση)-1.Παγκρήτιο Στάδιο-2.Γιόφυρος-3.Δειλινά-4.Μίνωος-5.Χανιόπορτα-6.Καμαράκι-7.Λιοντάρια-8.Πλατεία Ελευθερίας-9.Πάρκο Γεωργιάδη-10.Ισιδώρου-11.Επιβατικός Λιμήν Ηρακλείου-12.Νεάρχου-13.Στέλιου Καζαντζίδη-14.Κατσαμπάς-15.Νέα Αλικαρνασσός-16.Καρτερού-17.Αεροδρόμιο Νίκος Καζαντζάκης-Κοκκίνη Χάνι(επέκταση)
Γραμμή 2 (πράσινης αποχρώσεως): Λιοντάρια - Κνωσσός (5,6 χλμ, 10 σταθμοί, 13 λεπτά): 
1.Λιοντάρια-2.Πλατεία Ελευθερίας-3.Πάρκο Γεωργιάδη-4.Παπανδρέου-5.Περτσελάκη-6.Μπεντεβή-7.Ευαγγέλου Χατζάκη-8.Πάρκο Μικράς Ασίας-9.Βενιζέλειο Νοσοκομείο-10.Κνωσσός
Γραμμή 3: Καμίνια – Μασταμπάς – Πόρος
Τον Ιούλιο 2018 η διαδικτυακή ομάδα για το τραμ στο Ηράκλειο, σε επαφή που είχε με την Αττικό Μετρό, απέσπασε την γνώμη ότι για να κινηθεί το θέμα του τραμ, αναγκαία είναι η θέληση του Δήμου Ηρακλείου, ώστε να γίνει σχετική μελέτη βιωσιμότητας, με βασική γραμμή το Ηράκλειο - Κνωσσός - Νέο Αεροδρόμιο Καστελλίου Πεδιάδος.
Στις 9 Οκτωβρίου 2018, ο πρόεδρος της Αττικό Μετρό Γιάννης Μυλόπουλος σε ανάρτηση του στα μέσα κοινωνικής δικτύωσης, επιβεβαίωσε ότι η Αττικό Μετρό βρίσκεται σε επαφές με τον Δήμο Ηρακλείου για το θέμα του τραμ και συγκεκριμένα με τον αντιδήμαρχο τεχνικών έργων Γιάννη Αναστασάκη, προκειμένου να εκπονηθεί μελέτη σκοπιμότητας.Mε δεδομένο, ότι το νέο αεροδρόμιο στο Καστέλλι Πεδιάδος θα λειτουργήσει το 2023 σε απόσταση 30 χλμ από το κέντρο του Ηρακλείου, η λειτουργία του τραμ προσδιορίζεται για το 2028.
857 Γκλαζενάπια

Φυσικά χαρακτηριστικά

Η μέση διάμετρος της Γκλαζενάπιας εκτιμάται σε 15 χιλιόμετρα. O φασματικός τύπος της είναι M (μεταλλικός), ενώ το άλβεδό της είναι 0,2318. Η Γκλαζενάπια περιστρέφεται γύρω από τον εαυτό της μία φορά κάθε 8 ώρες και 14 λεπτά.